Alternatiewe Geskiedenis | AFRIFIKSIE
'n Minder algemene, maar tog baie interessante vertakking in die spekulatiewe fiksie, is die idee van 'n alternatiewe geskiedenis. Dit gaan oor die moontlikheid dat die verlede 'n ander roete gevolg het as die werklike verloop, en gevolglik is die hede (of toekoms) totaal anders.
Hoewel dit nie baie algemeen voorkom nie, is daar wel enkele voorbeelde in Afrikaans verkrygbaar. Die 2011 boek van Steve Hofmeyr, Die Verste Uur, is een voorbeeld hiervan. In die boek neem die geskiedenis 'n onverwagte wending in die Anglo-Boereoorlog en skep 'n hede wat grootliks met ons s'n verskil.
Jamie van der Merwe is 'n jong eerstejaarstudent wat op die skrywes van 'n vermiste professor, doktor Arnold du Plessis, afkom: sy biografie oor die komponis Rameau, en 'n lang liefdesbrief aan sy vrou.
Deur die lees van hierdie skrywes ontdek Jamie die geheim waarin die professor se verdwyning gehul is – dat hy vasgevang is in 'n tydreis – en vind die sleutel tot sy bevryding, maar loop dan gevaar om die liefde van sy lewe te verloor. Die storie word aangebied in parallelle narratiewe ('n struktuur wat herinner aan J.M. Coetzee se Diary of a Bad Year), deurdat elke bladsy verdeel word tussen Jamie se storie en die ander tekste: die professor se brief aan sy vrou, die biografie van Rameau, en 'n "Tydlyn van die Nuwe Zuid-Afrikaansche Republiek".
Laasgenoemde narratief skets in breë trekke 'n alternatiewe geskiedenis van Suid-Afrika nadat die Boere die Anglo-Boereoorlog wen te danke aan Jamie wat per ongeluk so 'n bietjie aan die verloop van die verlede verander.
Elk van hierdie narratiewe hou verband met die ander, en dwarsdeur die storie bou die spanning op tot 'n opwindende slot waar Jamie in 'n stryd teen tyd gewikkel is om die professor te red.
Nog 'n voorbeeld in Afrikaans is J F de Waal se e-boek (2013) Wanneer dit reën – vir volwasse lesers.